作者:陳子昂
標題:鴛鴦篇
內容:飛飛鴛鴦鳥，舉翼相蔽虧。俱來綠潭裡，共向白雲涯。音容相眷戀，羽翮兩逶迤。蘋萍戲春渚，霜霰繞寒池。浦沙連岸淨，汀樹拂潭垂。年年此遊玩，歲歲來追隨。鳳凰起丹穴，獨向梧桐枝。鴻雁來紫塞，空憶稻粱肥。烏啼倦依託，鶴鳴傷別離。豈若此雙禽，飛翻不異林。刷尾青江浦，交頸紫山岑。文章負奇色，和鳴多好音。聞有鴛鴦綺，複有鴛鴦衾。持為美人贈，勖此故交心。